Na podlagi 58. člena Zakona o javnih uslužbencih (Uradni list RS, št. [63/07](https://www.uradni-list.si/glasilo-uradni-list-rs/vsebina/2007-01-3411) – uradno prečiščeno besedilo, [65/08](https://www.uradni-list.si/glasilo-uradni-list-rs/vsebina/2008-01-2817), [69/08](https://www.uradni-list.si/glasilo-uradni-list-rs/vsebina/2008-01-3014) – ZTFI-A, [69/08](https://www.uradni-list.si/glasilo-uradni-list-rs/vsebina/2008-01-3015) – ZZavar-E, [40/12](https://www.uradni-list.si/glasilo-uradni-list-rs/vsebina/2012-01-1700) – ZUJF, [158/20](https://www.uradni-list.si/glasilo-uradni-list-rs/vsebina/2020-01-2765) – ZIntPK-C, [203/20](https://www.uradni-list.si/glasilo-uradni-list-rs/vsebina/2020-01-3772) – ZIUPOPDVE, [202/21](https://www.uradni-list.si/glasilo-uradni-list-rs/vsebina/2021-01-4069) – odl. US, [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb in [32/25](https://www.uradni-list.si/glasilo-uradni-list-rs/vsebina/2025-01-1281) – ZJU-1) **Ministrstvo za notranje zadeve, Policija,** Štefanova ulica 2, Ljubljana, objavlja javni natečaj za zasedbo dveh prostih uradniških delovnih mest za določen čas za čas opravljanja pripravništva, in sicer:

**kriminalistični inšpektor SKP – pripravnik** (šifra DM 74001) v Policijski upravi Ljubljana, Sektorju kriminalistične policije, Oddelku za gospodarsko kriminaliteto, Skupini za kriminaliteto javnega sektorja (1 delovno mesto) in Skupini za finančno kriminaliteto (1 delovno mesto).

Kandidati, ki se bodo prijavili na prosta delovna mesta, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja), najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* opravljeno osnovno usposabljanje za obravnavo in varovanje tajnih podatkov (kandidat ga lahko opravi v okviru izbirnega postopka),
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti pravnomočno obsojeni zaradi drugega kaznivega dejanja na nepogojno kazen zapora v trajanju več kot tri mesece,
* zoper njih ne sme biti vložena pravnomočna obtožnica zaradi naklepnega kaznivega dajanja, ki se preganja po uradni dolžnosti,
* državljanstvo Republike Slovenije s stalnim prebivališčem v Evropski uniji,
* da so bili varnostno preverjeni v obsegu in na način, kot je določen v Zakonu o organiziranosti in delu v policiji, in da za njih ne obstaja varnostni zadržek,
* da nimajo dvojnega državljanstva,
* da niso člani politične stranke in o tem podajo pisno izjavo,
* da imajo veljavno vozniško dovoljenje kategorije B,
* znanje uradnega jezika.

**Prednost pri izbiri bodo imeli kandidati s poznavanjem pravnega ali ekonomskega področja.**

Naloge delovnega mesta:

* izvaja naloge po programu pripravništva,
* po naročilu nadrejenega opravlja druge naloge s svojega delovnega področja.

Posebnost delovnih mest: neenakomerni delovni čas (razpored).

V Pravilniku o trajanju pripravništva, načinu, poteku in programu usposabljanja pripravnikov (Uradni list RS, št. [28/09](https://www.uradni-list.si/glasilo-uradni-list-rs/vsebina/2009-01-1263) in [32/25](https://www.uradni-list.si/glasilo-uradni-list-rs/vsebina/2025-01-1281) – ZJU-1) je v 2. členu navedeno, da je pripravnik oseba, ki nima ustreznih delovnih izkušenj v skladu z zakonom in prvič sklene pogodbo o zaposlitvi, ustrezno stopnji njene strokovne izobrazbe, z namenom, da se usposobi za opravljanje dela. Kandidati, za katere bo iz vlog razvidno, da so že bili zaposleni in so že pridobili ustrezne delovne izkušnje za opravljanje dela na stopnji, za katero je po tem razpisu predvideno, da se kandidat usposobi, ne bodo uvrščeni v izbirni postopek.

Prijava na prosti delovni mesti mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, pri kateri je bila izobrazba pridobljena,
2. izjavo kandidata, da:
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in ni bil pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece,
* zoper njega ni vložena pravnomočna obtožnica zaradi naklepnega kaznivega dajanja, ki se preganja po uradni dolžnosti,
* je državljan Republike Slovenije s stalnim prebivališčem v Evropski uniji,
* nima dvojnega državljanstva,
* ni član politične stranke,
* ima veljavno vozniško dovoljenje kategorije B,
* ima znanje uradnega jezika.
1. izjavo, da za namen tega postopka dovoljuje Ministrstvu za notranje zadeve pridobitev podatkov iz 2. točke iz uradne evidence (v primeru, da kandidat z vpogledom v uradne evidence ne soglaša, bo moral sam predložiti ustrezna dokazila),
2. izjavo, da soglaša z varnostnim preverjanjem v obsegu in na način, kot je določen v Zakonu o organiziranosti in delu v policiji.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Strokovna usposobljenost kandidatov se bo presojala na podlagi navedb v prijavi, priloženih pisnih izjav ter razgovora oziroma s pisnim preverjanjem kandidatovega znanja, če bo to potrebno.

V izbiri postopek se skladno z 21. členom Uredbe o postopku za zasedbo delovnega mesta v organih državne upravne in v pravosodnih organih (Uradni list RS, št. [139/06](https://www.uradni-list.si/glasilo-uradni-list-rs/vsebina/2006-01-6046), [104/10](https://www.uradni-list.si/glasilo-uradni-list-rs/vsebina/2010-01-5343) in [32/25](https://www.uradni-list.si/glasilo-uradni-list-rs/vsebina/2025-01-1281) – ZJU-1) ne uvrstijo kandidati, ki ne izpolnjujejo natečajnih pogojev.

Z izbranima kandidatoma bo sklenjeno delovno razmerje s polnim delovnim časom za določen čas 10 mesecev (za čas opravljanja pripravništva). Izhodiščni plačni razred delovnih mest je 14. plačni razred, ki na dan objave znaša 1.626,38 € bruto mesečno in bo od 1. 7. 2027 znašal 1.841,39 € bruto mesečno, pri čemer kandidata pridobita pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24). Izbrana kandidata bosta delo opravljala v prostorih Policijske uprave Ljubljana, Sektorja kriminalistične policije, Oddelka za gospodarsko kriminaliteto, Skupine za kriminaliteto javnega sektorja (1 delovno mesto) in Skupine za finančno kriminaliteto (1 delovno mesto), Litostrojska cesta 54, Ljubljana, oziroma v drugih uradnih prostorih organa.

Kandidati pošljejo prijavo preko spletne strani **https://kadri.mnz.gov.si/delovna-mesta/** ali v pisni obliki na priloženem obrazcu **"Vloga za zaposlitev"**, v zaprti ovojnici, na naslov **MNZ RS, Štefanova ulica 2, 1501 Ljubljana**, z označbo **"za javni natečaj – kriminalistični inšpektor SKP – pripravnik, št. 1100-329/2025"** na spodnji levi oz. zadnji strani ovojnice, in sicer **v roku 8 dni** po objavi na osrednjem spletnem mestu državne uprave GOV.SI in Zavodu RS za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov **gp.mnz@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na spletnih straneh Ministrstva za notranje zadeve – Policije [www.policija.si](http://www.policija.si).

Informacije o delovnem področju: Mitja Bartolme, vodja Oddelka za gospodarsko kriminaliteto, tel. št. 01 361 01 40.

Informacije o izvedbi postopka: Mateja Gajšek, Urad za organizacijo in kadre, tel. št. 01 428 49 72.

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za moške in ženske.